Á fjórða hundrað stúlkum var í nótt rænt af heimavist í miðskóla í norðvesturhluta Nígeríu. Gert er ráð fyrir að mannræningjarnir krefjist lausnargjalds fyrir þær.
Lögregla í bænum Jangbe hefur enn ekkert tjáð sig um málið. Kennari við skólann greindi AFP fréttastofunni frá því að yfir þrjú hundruð stúlkum hefði verið rænt. Að hans sögn komu vopnaðir glæpamenn á mótorhjólum og pallbílum um eittleytið í nótt að staðartíma og rændu námsmeyjunum. Nokkrir þeirra voru í einkennisbúningum öryggissveitarmanna. Einungis 55 stúlkur voru skildar eftir.
Þungvopnaðir glæpahópar hafa verið að færa sig upp á skaftið undanfarin misseri í mið- og norðvesturhluta Nígeríu, farið um rænandi og haft fólk á brott með sér til að krefjast lausnargjalds. Í desember var á fjórða hundrað drengjum rænt í Katisna, heimaríki Muhammadus Buharis, forseta Nígeríu, meðan hann var þar í heimsókn. Þeir voru allir látnir lausir um síðir. Í síðustu viku var 42 rænt í skóla í nágrannaríkinu Níger. Nígeríski herinn hefur verið sendur á staði þar sem þessir glæpaflokkar láta mest að sér kveða, en nærvera hermannanna virðist engu hafa skilað.
Glæpagengi rændi í nótt yfir þrjú hundruð skólastúlkum á heimavist í Nígeríu. Búist er við að lausnargjalds verði krafist fyrir þær.